Openbare terugvoering skop af in wyksverband – www.overstrandherald.co.za
Openbare terugvoering skop af in wyksverband
Die Munisipaliteit Overstrand is ''n leier op die gebied van inwonersbetrokkenheid by munisipale besluitneming. Terwyl die meeste munisipaliteite nou eers die proses begin om wykskomitees na verlede jaar se munisipale verkiesings saam te stel, is Overstrand se strukture al goed op dreef en is die eerste rondte openbare terugvoeringsvergaderings vandeesweek gehou.
Dinsdagaand is Wyk 10 se terugvoeringsvergadering in die Proteadorp-gemeenskapsaal baie goed bygewoon. Inwoners van nie net Overhills is opgemerk nie, maar ook van Bettysbaai en Pringlebaai.
Die nuwe wyksgrense skep nog verwarring, maar raadslid Theresa Els was baie verdraagsaam met vrae uit Proteadorp en Mountain View, wat nou in Wyk 9 val. Dié wyk se openbare terugvoeringsvergadering word op Donderdagaand, 17 Februarie, om 18:00 in die Kleinmondse stadsaal gehou.
Dit was nogal 'n Wyk 9-projek onder leiding van raadslid Stephen Williams wat baie vrae ontlok het. 'n Ekopark word tans met behulp van borgskappe, skenkings en vrywillige arbeid deur die Brandweerdiens op die terrein tussen die Kleinmond-jeugsentrum en die begraafplaas ontwikkel. Die terrein is in die Ondersoek na Grond vir Behuisingsprojekte, wat verlede jaar deur die Raad aanvaar is, vir 'n moontlike behuisingsprojek geïdentifiseer. Mense wou weet hoe hierdie projek geïnisieer is en watter proses gevolg is om die grond as openbare oopruimte aan te wend.
Raadslid Williams het ook die vinger gedruk op 'n ander seer punt, naamlik die informele sokker-oefenvelde wat oral op oop ruimtes ontwikkel het. Rdl Els het gesê die kwessie is in die voorafgaande wykskomiteevergadering bespreek. Die Sokkerklubverteenwoordiger, Xolisa Njemla, en ander rolspelers gaan binnekort die kwessie met die areabestuur opneem. Raadslid Williams sal na dié vergadering genooi word.
Wat ''n verrassing was dit nie om 'n stem uit die verlede en 'n man na wie die belangrikste straat in Overhills vernoem is, George Siyoni, by die vergadering te sien nie. George het almal herinner dat hulle in dieselfde gebied woon en terwyl hy allerhande dinge in Proteadorp sien gebeur, suig Overhills aan die agterspeen. "Look over the hills," was sy wekroep. Raadslid Els het hom aangemoedig om deur sy verteenwoordiger op die wykskomitee, mnr Nicolaas Koti, te werk.
Khaya Mantsinga het die netelige kwessie van 'n tentkerkdiens wat Sondag deur wetstoepassers op 'n openbare terrein buite die Overhills-saal stopgesit is, te berde gebring. Hy het gevra dat daar grond vir die kerk beskikbaar gestel moet word om 'n aanbiddingsplek op te rig. Raadslid Els het daarop gewys dat wanneer 'n godsdienstige saamtrek op openbare grond gehou word, vooraf goedkeuring verkry moet word. Mnr Denovan van Rhoodie het beaam dat hy as waarnemende areabestuurder nie van so 'n aansoek bewus is nie.
Speaker en raadslid vir Wyk 9, Grant Cohen, het daarop voorgestel dat 'n geleentheidskalender deur die munisipaliteit in stand gehou moet word sodat die gemeenskap en die wetstoepassers bewus kan wees vir watter geleenthede op munisipale grond toestemming gegee is.
Die leemte aan 'n verteenwoordiger vir kerke op die wykskomitee is daarna bespreek. Volgens raadslid Els was daar 'n kandidaat, maar dié het nie die paal gehaal nie. 'n Plan sal gemaak word om dié belangegroep se stem in die wykskomitee te hoor.
Blackie Swart van Bettysbaai het sy beswaardheid oor die gebrekkige stormwaterstelsels in dié kusdorp gelug, veral in Lakeside-rylaan wat tot gevolg het dat sy erf in die winter onder water is. Dit is al deur amptenare ondersoek, maar nog niks het gebeur nie.
Waarnemende Areabestuurder Denovan van Rhodie het stormwaterbestuur as 'n groot uitdaging bestempel omdat projekte daarvoor kragtens die Munisipale Finansiële Bestuurswetgewing nie met lenings gefinansier mag word nie. Hy het genoem dat daar wel onlangs 'n toekenning vir sulke projekte ontvang is en dat hy mnr Swart se behoefte met sy kollegas sal opneem.
Mnr Swart het daarna gevra wanneer die spoedbulte in Lakeside-rylaan herstel gaan word nadat dit tydens die padinstandhoudingsprogram verlede jaar verwyder is. Mnr Van Rhodie het gewys op die onvoldoende begroting vir die instandhouding van 85km se gruispaaie in die Hangklip-gebied en 'n tenderprobleem wat lang vertragings in die voorsiening van gruis veroorsaak het. Die gruis in die spoedbulte is vir instandhoudingswerk aangewend. Die munisipaliteit het intussen weer met die skraap van paaie in Bettysbaai begin en die spoedbulte sal binnekort aandag kry.
Die lang tydsduur vir die herstel van pypbarste in Bettysbaai was nog 'n kwessie wat mnr Swart aangeroer het. Mnr Van Rhodie het 'n rits goeie antwoorde gehad: daar is twee spanne wat die probleme moet hanteer, maar dikwels moet hulle saamgevoeg word as daar afwesighede voorkom, soms is daar meer as een pypbars aan die gang en dan moet prioriteite bepaal word van watter een eerste aan die beurt kom. Indien nodig word daar hulp van die ander administrasies gekry, maar daar is net een slootgraafmasjien in die gebied beskikbaar.
Kommunikasie oor elke insident kan verbeter, het Van Rhodie toegegee, maar mense moet onthou dit kos tyd om die omstandighede van elke pypbars vas te stel en presiese inligting te gee.
'n Insiggewende mededeling deur raadslid Els was dat die Wes-Kaapse Provinsiale Administrasie gevra is om 'n ingenieur beskikbaar te stel om vas te stel wat die groot aantal pypbarste in Bettysbaai en Pringlebaai veroorsaak.
Basil Swartz het oor stormwaterprobleme op sy erf in Poppedorp gekla en George Siyoni het beaam dat die stelsel in Overhills onvoldoende is.
Isaac Vana het die aandag op die vullisprobleem by die Eskom-substasie in die informele nedersetting gevestig. Dit is al in die verlede opgeruim, maar spesiale toerusting moes daarvoor ingehuur word omdat die area te nou is vir die munisipale slootgraafmasjien.
Mnr Vana wou ook weet wanneer die informele nedersetting geformaliseer gaan word. Die antwoord was dat daar nog vir befondsing van die regering gewag word.
Daar word ook nie vinnig genoeg aandag gegee aan blokkasies in die rioolstelsel nie. Mnr van Rhoodie het daarop gewys dat spesiale trokke ingehuur moet word om sulke blokkasies te verwyder. In Januarie is daar byvoorbeeld R50 000 daaraan bestee.
Raadslid Cohen het gevra dat die redes vir die blokkasies gevind moet word, omdat gewone riool dit nie sal veroorsaak nie. Hy het voorgestel dat foto's geneem word van die materiaal wat verwyder word. Daar is 'n vermoede dat dit verband hou met perlemoenstropery.
Al hierdie dinge is genoem binne die uur-en 'n-half wat die vergadering geduur het. Raadslid Els moet gekomplimenteer word met die wyse waarop sy 'n insiggewende vergadering gelei het. Inwoners behoort meer van sulke geleenthede gebruik te maak om op hoogte van sake te kom en te hoor wat ander mense in hul wyk pla.